b'\n_START_ARTICLE_\nAigisthos\n_START_SECTION_\nMytens hendelsesforl\xc3\xb8p\n_START_PARAGRAPH_\nThyestes mente at han hadde blitt fratatt tronen i Mykene p\xc3\xa5 urettmessig vis av sin bror Atrevs. De to hadde gjentatte stridigheter som gikk fram og tilbake. I tillegg hadde Thyestes en aff\xc3\xa6re med Atrevs\xe2\x80\x99 hustru Aerope (mor til Agamemnon). For \xc3\xa5 f\xc3\xa5 hevn over sin bror Atrevs spurte Thyestes orakelet i Delfi om hvordan han p\xc3\xa5 best vis kunne f\xc3\xa5 hevn. Han ble bedt om \xc3\xa5 avle en s\xc3\xb8nn med sin egen datter som siden ville drepe Atrevs._NEWLINE_Thyestes voldtok sin datter Pelopia etter at hun hadde utf\xc3\xb8rt en ofring, og skjulte sin identitet for henne. Da Aigisthos ble f\xc3\xb8dt ble han forlatt av sin mor, som skammet seg over hans opphav. Aigisthos ble oppfostret av gjetere og sugde melk fra ei geit, derav hans navn Aigisthos (fra \xce\xb1\xe1\xbc\xb4\xce\xbe, \xc2\xabbukk\xc2\xbb). Atrevs, som ikke kjente til barnets opprinnelse, tok Aigisthos til seg og oppfostret ham som sin egen s\xc3\xb8nn._NEWLINE_Den natten Pelopia ble gjort gravid tok hun sverdet til gjerningsmannen som hun senere ga videre til s\xc3\xb8nnen. Sverdet var det som avsl\xc3\xb8rte det incestu\xc3\xb8se forholdet, og hun tok deretter sitt eget liv. Fiendskapet mellom br\xc3\xb8drene fikk Atrevs til \xc3\xa5 sendte Aigisthos ut for \xc3\xa5 drepe Thyestes, men det sverdet han hadde med seg ble \xc3\xa5rsaken til at far og s\xc3\xb8nn ble kjent med hverandres identitet. Aigisthos dro isteden tilbake og drepte sin onkel Atrevs mens denne drev p\xc3\xa5 med ofring ved kysten. Etter drapet tok far og s\xc3\xb8nn besittelse i deres rettmessige arv som Atrevs hadde fratatt dem.\n_START_SECTION_\nAigisthos f\xc3\xa5r som fortjent\n_START_PARAGRAPH_\nAigisthos og Thyestes styrte deretter i fellesskap over Mykene. De forviste s\xc3\xb8nnene til Atrevs, Agamemnon og Menelaos, som dro til Sparta hvor de ble tatt imot av kong Tyndareos. Kongen i Sparta ga dem ogs\xc3\xa5 to av d\xc3\xb8trene sine som ektefeller: Klytaimnestra og Helena. Sistnevnte ble \xc3\xa5rsaken til Trojakrigen._NEWLINE_Homer synes ikke \xc3\xa5 kjenne til noen av disse tragiske omstendighetene, og fra Homer fortelles det kun at etter at Thyestes d\xc3\xb8de, styrte Aigisthos som konge av Mykene og deltok ikke i krigen mot Troja. Derimot da Agamemnon var frav\xc3\xa6rende i Trojakrigen, forf\xc3\xb8rte Aigisthos dennes hustru Klytaimnestra, og hans ondskap fikk ham til \xc3\xa5 takke gudene for sin suksess hvor hans forbrytelser hadde f\xc3\xa5tt ham kronet. For ikke \xc3\xa5 bli overrasket av Agamemnons hjemkomst sendte han ut spioner. Da Agamemnon til sist kom tilbake, inviterte Aigisthos ham p\xc3\xa5 et m\xc3\xa5ltid og p\xc3\xa5 forr\xc3\xa6dersk myrdet ham. Etter denne hendelsen styrte Aigisthos i ytterligere sju \xc3\xa5r over Mykene, men i det \xc3\xa5ttende \xc3\xa5ret kom Orestes, s\xc3\xb8nn av Agamemnon, hjem og hevnet drapet p\xc3\xa5 sin far ved \xc3\xa5 drepe Aigisthos.'